Смрт Алај-бега Ченгића
0001    Вино пију аге јеничари 
0002    У бијелу Оногошту граду, 
0003    Има ага двадест и четири, 
0004    Међу њима Ченгић Алај-беже. 
0005    Кад се рујна вина напојише, 
0006    Међу себе јеглен отворише, 
0007    И овако ријеч бесједише: 
0008    "Ала кардаш, чуда великога! 
0009    "Црногорци јесу посилили, 
0010    "Ово, бели, добро бити неће, 
0011    "Заиста ће нама додијати 
0012    "И бели нас у Шам оћерати." 
0013    А то слуша Ченгић Алај-беже, 
0014    Па је Турчин ’вако бесједио: 
0015    "А тако ми моје вјере тврде, 
0016    "Оћу силну сакупити војску, 
0017    "Те на Црну Гору ударити. 
0018    "Јер сам чуо да казују људи, 
0019    "Да су зенђил власи Црногорци. 
0020    "Што имаде село Велестово, 
0021    "И Трњине накрај Горе Црне, 
0022    "Млоге коње држе и волове, 
0023    "На иљаде пребијеле овце, 
0024    "Оногошту досађују често, 
0025    "Робе, пале и сијеку главе, 
0026    "Плијен воде, дома га ћерају. 
0027    "А што ми је влаше додијало, 
0028    "Роган сердар накрај Горе Црне, 
0029    "Млоге јаде чини од Турака. 
0030    "Ама се је скоро оженило, 
0031    "Узело је младу Црногорку, 
0032    "Да је ’наке удалеко нема, 
0033    "За Ченгића оће требовати. 
0034    "А тако ме була не родила 
0035    "Но кобила која коња мога, 
0036    "Рогану ћу погубити главу, 
0037    "Вјерену му заробити љубу, 
0038    "И бели је оћу потурчити. 
0039    "Све ћу влае под мач ударити, 
0040    "Велестово и село Трњине 
0041    "Баш их, вала, оћу разорити." 
0042    Па од земље на ноге скочио, 
0043    Силну Турчин војску сакупио, 
0044    Људи кажу дванаест хиљада. 
0045    Велестову Турци долазише, 
0046    На Трњине прво ударише 
0047    И бијелу Роганову кулу. 
0048    Кад Трњани виђоше јунаци, 
0049    Уграбише Роганову кулу, 
0050    Уграбише, па се затворише. 
0051    Ту се бију ватром из пушака, 
0052    Не даду се кули примакнути. 
0053    Ту Рогана дома не бијаше, 
0054    Ну отишо Чеву каменоме. 
0055    То зачуше Чевљани јунаци, 
0056    Велестовци, Цуце и Бјелице, 
0057    Па и сердар од села Трњина. 
0058    Роган скочи, узе џевердара, 
0059    За њим трче млади Црногорци, 
0060    И чобани оставише овце, 
0061    На Трњине итро потрчаше. 
0062    Како стиже Рогане сердаре, 
0063    Удари им са четири стране. 
0064    Како Турци виђоше сердара, 
0065    Плећи даше, а бјежат’ стадоше. 
0066    Ками мајци да би побјегнули! 
0067    Престигоше Цуце и Бјелице, 
0068    Па не даду Оногошту граду. 
0069    И те би ти јаде опростио, 
0070    Ал’ Трњани отворише кулу, 
0071    Па на Турке чилни ударише, 
0072    Ударише чилни и одморни, 
0073    Од Турака црне јаде граде. 
0074    Да ви’ш, браћо, муке од Турака, 
0075    На крше их Срби наћераше, 
0076    Наћераше, па их поломише, 
0077    Оне друге живе поваташе, 
0078    Међу њима Ченгић-Алај-бега, 
0079    Свезаше му руке наопако. 
0080    Црногорци сви се искупише, 
0081    Млоге мртве понијеше главе, 
0082    И везате поведоше Турке. 
0083    Ја сам чуо да причају људи, 
0084    Један ћера добар Црногорац 
0085    У појасе седам потурица 
0086    Свезатијех руку наопако, 
0087    Па их ником поклонити неће. 
0088    Кад дођоше близу до Трњина, 
0089    Ту бегове одвојише брзо, 
0090    Па остале одма погубише, 
0091    Седамдесет бега поведоше, 
0092    Пред свијема Ченгић-Алај-бега, 
0093    Доведоше Чеву каменоме, 
0094    Па иг ћагу пуштат’ на откупе. 
0095    Но заплака момче Црногорче, 
0096    Па овако ријеч бесједио: 
0097    "Ви пуштите Турке на откупе, 
0098    "Нека робе и сијеку главе. 
0099    "Зар не знате, није давно било, 
0100    "Кад удари Ћуприлић везиру, 
0101    "Те попали ломну Гору Црну, 
0102    "И зароби млоге Црногорце, 
0103    "Баш на вјеру и на пријевару, 
0104    "Па ви браћу откупити ћасте, 
0105    "Он их не шће пушћат’ на откупе, 
0106    "Но пос’јече младе Црногорце." 
0107    Црногорци кад то саслушаше, 
0108    Потргоше пламене анџаре, 
0109    Па Ченгића посјекоше најпре, 
0110    И остале погубише редом. 
0111    Ту велики шићар задобише, 
0112    Црној Гори образ освјетлаше. 

Српске епске народне песме